b'\n_START_ARTICLE_\nZenonas Vegelevi\xc4\x8dius\n_START_SECTION_\nBiografija\n_START_PARAGRAPH_\n1958-1969 m. mok\xc4\x97si Kauno 13-oje vidurin\xc4\x97je mokykloje. 1966 m. priimtas \xc4\xaf Kauno aviacijos sporto klub\xc4\x85, i\xc5\xa1moko skraidyti sklandytuvu. 1970-1974 m. mok\xc4\x97si sovietin\xc4\x97s armijos \xc4\x8cernigovo auk\xc5\xa1tojoje karo aviacijos lak\xc5\xabn\xc5\xb3 mokykloje (Ukraina). 1994-1995 m. mok\xc4\x97si \xc4\x8cekijos Respublikos Brno mieste Generalinio \xc5\xa1tabo akademijoje ir j\xc4\x85 baig\xc4\x97 su pagyrimu._NEWLINE_1974-1979 m. \xc4\x8cernigovo auk\xc5\xa1tosios karo aviacijos lak\xc5\xabn\xc5\xb3 mokyklos lak\xc5\xabnas instruktorius, 1979-1980 m. Aviacijos vad\xc5\xb3 rengimo centro (Bagai-Baranovkaja, Rusija) grandies vadas, 1980-1982 m. Embos bandomojo centro (Kazachija) Aviacijos eskadril\xc4\x97s \xc5\xa1tabo vir\xc5\xa1ininkas. 1982 m. baland\xc5\xbeio 4 d. suteikta pirmos klas\xc4\x97s karo lak\xc5\xabno kategorija. 1982-1983 m. \xc5\xa1ios eskadril\xc4\x97s vado pavaduotojas, 1983-1989 m. \xe2\x80\x93 eskadril\xc4\x97s vadas. Papulkininkis, lak\xc5\xabnas bandytojas. Skraid\xc4\x97 \xc4\xafvairi\xc5\xb3 modifikacij\xc5\xb3 reaktyviniais naikintuvais MiG-21._NEWLINE_Nuo 1991 m. sausio 2 d. Lietuvos Respublikos kra\xc5\xa1to apsaugos departamento In\xc5\xbeinerinio skyriaus aviacijos in\xc5\xbeinierius, oro erdv\xc4\x97s apsaugos vyresnysis specialistas. 1992 m. sausio 2 d. paskirtas Kra\xc5\xa1to apsaugos ministerijos Aviacijos tarnybos vir\xc5\xa1ininku. 1993 m. kovo 1 d. \xe2\x80\x93 2000 m. gegu\xc5\xbe\xc4\x97s 15 d. Karini\xc5\xb3 oro paj\xc4\x97g\xc5\xb3 vadas ir Kauno \xc4\xafgulos vir\xc5\xa1ininkas. Pulkininko laipsnis suteiktas 1993 m. baland\xc5\xbeio 22 d. 1994 m. sausio 6 d. suteikta pirmo rango karo lak\xc5\xabno kvalifikacija._NEWLINE_2000-2001 m. \xe2\x80\x93 Civilin\xc4\x97s saugos departamento prie Kra\xc5\xa1to apsaugos ministerijos direktoriaus pavaduotojas. Nuo 2001 m. \xe2\x80\x93 Lietuvos kariuomen\xc4\x97s vyriausiasis ekspertas. Skraidym\xc5\xb3 sta\xc5\xbeas daugiau kaip 2200 val.'